OBH 5114/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

D. Iné mohácsi lakos segítségért fordult az állampolgári jogok országgyűlési biztosa általános helyetteséhez, mert 1995. november 19-én elhunyt férje jogán nem részesül özvegyi nyugdíjban. A Nyugdíjfolyósító Igazgatóság három, címükre küldött levelére sem válaszolt.

Alkotmányos jogsérelem

Szociális biztonsághoz való jog /Alk. 70/E. § (1-2) bekezdés.

Alkalmazott jogszabályok

A társadalombiztosításról szóló 1975. évi II. tv. /T/ és a végrehajtására kiadott 89/1990. /V.1./ MT rendelet /R/
T.65/A. § Ha az özvegyi nyugdíjra, baleseti özvegyi nyugdíjra jogosultat öregségi, rokkantsági nyugdíj vagy baleseti nyugellátás is megilleti, e két ellátás külön jogszabályban meghatározott  határösszegig együttesen folyósítható. 

R. 264. § (1) A nyugellátásra és a baleseti nyugellátásra az igényt az Országos Nyugdíjbiztosítási Főigazgatóság által az erre a célra rendszeresített és az igénylő /törvényes képviselője/ által aláírt
nyomtatványon.

a/ az igénylő lakóhelye szerinti illetékes nyugdíjbiztosítási igazgatóságnál /kirendeltségnél/, a nyugellátásban, baleseti rokkantsági nyugdíjban részesülő halála esetén a hozzátartozói igényt az Országos Nyugdíjbiztosítási Főigazgatóság Nyugdíjfolyósító Igazgatóságánál /a továbbiakban: Nyugdíjfolyósító Igazgatóság/ ...kell bejelenteni.

Megállapított tényállás

D. Iné a Nyugdíjfolyósító Igazgatósághoz 1995. december 22-én kelt levelében elhunyt férje utolsó havi nyugdíját kérte, csatolva a halotti anyakönyvi kivonatot,. A kérelmet az elhunyt törzsszáma szerint illetékes osztály /144- 09233-7/ bírálta el, illetőleg szüntette meg az ellátás további folyósítását.

Az ANH 1995. december 4-én értesítette a Nyugdíjfolyósító Igazgatóságot az elhalálozásról. 
A panaszos az 1996. február 5-én az elhunyt nyugdíját korábban folyósító osztályhoz érkezett levelében kérte özvegyi nyugdíja megállapítását. Mivel az özvegyi nyugdíjat az e célra rendszeresített nyomtatványon lehet igényelni, ezt a Nyugdíjfolyósító Igazgatóság megküldte az igénylőnek. 

1996. május 7-én érkezett levelében a panaszos sürgette özvegyi nyugdíja megállapítását. Ismét özvegyi  nyugdíjat  igénylő nyomtatvány került kiküldésre, mely visszaérkezett 1996. június 19-én.
1996. VII. hónappal D. Iné 616-48293-2 törzsszámon saját jogú nyugdíja folyósítását a Nyugdíjfolyósító Igazgatóság megszüntette. 1996. augusztustól a 656-64622-5 törzsszámon egyesített ellátás került folyósításra, melynek összege 1997. január 1-jétől, 20.400 forint. Az elszámolás és a különbözet 68.337 forint kiutalása 1996. július 19-én megtörtént.

Megállapítható azonban, hogy az egyesített ellátás megállapítása elhúzódott, melynek oka a panaszos igényének késedelmes benyújtása, illetőleg a Nyugdíjfolyósító Igazgatóság az ellátások folyósításában érdekelt három osztálya közötti kommunikáció hiánya. A több hónapig tartó igénylés az elbírálás elszámolás és folyósítás rendezése ellenére sem volt ellátatlan a panaszos, mert az elhunyt utolsó havi nyugellátásának kiutalása, valamint a saját jogú nyugellátása folyósítása folyamatosan megtörtént.

A fenti tényállás alapján az állampolgári jogok országgyűlési biztosa általános helyettese alkotmányos jogsérelmet nem állapított meg. A vizsgálatot lezártnak tekinti.

Budapest, 1997. május 15.

Dr. Polt Péter